En kampvægt på 550 kilo og en størrelse på 6 gange 2,5 meter. Det kunne være vægten på en mindre han-isbjørn eller størrelsen på en velvoksen giraf. Men i stedet er det vægt og størrelse på den gulerodskage, som er lavet til fejringen af Hillerslev-fødte Jonas Vingegaard, når han vender hjem til Glyngøre i morgen torsdag. Det skriver Skive Folkeblad. Det er Jonas Svensgaard fra Sevel Bageri, der er ophavsmand bag kagen, som er 15 kvadratmeter stor. - Det tager noget tid at lave sådan en kage. Vi laver lidt af den i dag (tirsdag, red.) og så laver vi resten i morgen (onsdag, red.), siger bageren til Skive Folkeblad. Kagen skal laves i forskellige dele, og så er det først ude til festen, at de forskellige kagedele sættes sammen, så det i alt måler 6 gange 2,5 meter. Råvarerne til kagen er blevet doneret af forskellige folk, og det er også en donation, der sikrer, at kagen kan blive transporteret til festen i Glyngøre. - 'Fluesmækkeren' har doneret en trailer, som vi kan servere kagen på, siger Jonas Svensgaard.

Referat:
Der bliver ikke mangel på kage, når Jonas Vingegaard skal fejres i Glyngøre torsdag.